《直渎》
宋代·马之纯

直渎如何计得工，长江虽远欲相通。
比尝开凿不胜苦，已复淤填还似空。
闻鬼夜中皆有语，弃泥江里解成功。
有司号令才依此，衮衮波流渐向东。

作者简介：婺州东阳人，字师文，号野亭。孝宗隆兴元年进士。知徽州比较务。受知张栻，潜心经籍，究极六经诸子百家，人称茂陵先生。宁宗庆元间主管江东转运司文字。有《尚书中庸论语说》、《周礼随释》、《左传类编》、《纪事编年》及诗文集。